Skooldogter in Welkom met messe beroofArgieffoto Twee vermeende rowers is vinnig aangekeer ná hulle ŉ 14-jarige skolier met messe beroof het. Kapt. Stephen Thakeng, woordvoerder van die polisie, het gesê die meisie het Donderdagmiddag om 15:00 alleen van die skool af huis toe geloop in die Koppie Alleenpad in Reitzpark, Welkom, toe sy deur twee mans, gewapen met messe, aangeval is. “Die kind het haar skooltas, met ŉ blou selfoon ter waarde van R900, laat val en weggehardloop. Een van die verdagtes het dit opgetel en daarmee weggestap. Die meisie het inwoners in kennis gestel en twee polisiebeamptes was dadelik saam met die inwoners op die spoor van die twee verdagtes. Die twee mans is in hegtenis geneem en die skooltas is aan die leerder teruggegee.” Die twee verdagtes, onderskeidelik 19 en 21 jaar oud, sal Maandag in die Welkom-landdroshof verskyn. “Ek is baie trots op konst. Letjhesa Khaile van Welkom SAPD, wat nie in daardie stadium aan diens was nie, en speurderkonstabel Martin Machesa wat dadelik reageer het en nie die inwoners geïgnoreer het nie,” het genl.maj. Lerato Molale, Welkom-bevelvoerder, gesê. “Dit is ŉ teken dat daar steeds lede is wat toegewyd is om hul werk te doen en mense soos dié skolier te beskerm.”